Document ID: 32004D0679

KOMMISSIONENS BESLUTNING
af 5. oktober 2004
om ændring af beslutning 2004/630/EF om godkendelse af medlemsstaternes programmer til gennemførelse i 2004 af undersøgelser for aviær influenza hos fjerkræ og vilde fugle og om regler for rapportering og berettigelse til EF-tilskud til finansiering af udgifterne til gennemførelse af disse programmer
(meddelt under nummer K(2004) 3607)
(EØS-relevant tekst)
(2004/679/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
I Rådets beslutning 90/424/EØF er det fastsat, at EF yder et tilskud til iværksættelsen af de tekniske og videnskabelige foranstaltninger, der er nødvendige for at udvikle EF's veterinærbestemmelser og for at udvikle undervisning og uddannelse på veterinærområdet.
(2)
I henhold til Kommissionens beslutning 2004/111/EF (2) gennemføres der i 2004 undersøgelser for aviær influenza hos fjerkræ og vilde fugle i medlemsstaterne, idet programmerne til gennemførelse af disse undersøgelser forinden skal godkendes af Kommissionen; formålet med undersøgelserne er at påvise eventuelle infektioner i fjerkræ og således bidrage til en eventuel revision af de nuværende bestemmelser og til et bedre kendskab til, i hvilket omfang vilde dyr kan udgøre en trussel for dyr og mennesker.
(3)
De programmer, medlemsstaterne har forelagt, er gennemgået af Kommissionen på grundlag af retningslinjerne i beslutning 2004/615/EF om ændring af beslutning 2004/111/EF om gennemførelse i 2004 af undersøgelser for aviær influenza hos fjerkræ og vilde fugle i medlemsstaterne, og Kommissionen har vurderet, at programmerne er i overensstemmelse med disse retningslinjer.
(4)
På grund af de problemer, der har været med at gennemføre sådanne programmer for første gang, fik de nye medlemsstater udskudt fristen for forelæggelse af deres programmer.
(5)
De programmer, som medlemsstaterne allerede har forelagt, er godkendt individuelt ved Kommissionens beslutning 2004/630/EF (3) og tilkendt et tilskud.
(6)
De programmer, som de nye medlemsstater har forelagt, er gennemgået, og det vurderes, at de er i overensstemmelse med de opstillede retningslinjer, og derfor bør de godkendes.
(7)
Beslutning 2004/630/EF bør derfor ændres med henblik på godkendelse af de individuelle programmer, som de nye medlemsstater har forelagt; i betragtning af erfaringerne fra de seneste større epidemier af aviær influenza bør EF-tilskuddene omfordeles.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I til beslutning 2004/630/EF affattes som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 5. oktober 2004.

Labels: 0
15
20
6